**ELŐTERJESZTÉS**

**Szombathely Megyei Jogú Város Közgyűlése**

**2023. február 23-ai ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. február 13-án** Bokányi Adrienn tanácsnok asszonnyal Navracsics Tibor területfejlesztésért és az uniós források felhasználásáért felelős tárca nélküli miniszter úrnál egyeztettünk a jövőbeli fejlesztési lehetőségekről.

**Február 14-én** dr. László Győző alpolgármester úr köszöntötte a résztvevőket a JUSTNature projekt műhelymunka megnyitóján. A csoportmunka megkezdése előtt Németh Ákos tanácsnok úr bemutatta a projekt alapvető célkitűzéseit.

E napon Horváth Soma alpolgármester úr részt vett a Szombathelyi Váci Mihály Általános Iskola és Alapfokú Művészeti Iskola Intézményi Tanácsülésén.

**Február 15-ére** hívtam össze a Civil Fórumot. A megbeszélésen a városvezetés tájékoztatást adott a civil szervezetek önkormányzati támogatásáról, a Kulturális és Civil Alap pályázatáról és a civil koncepció felülvizsgálatáról is. Az eseményen részt vett Horváth Soma alpolgármester úr és Putz Attila, a Kulturális, Oktatási és Civil Bizottság elnöke is.

E napon dr. Horváth Attila alpolgármester úrral Budapesten tárgyaltunk Oláh Gábor Európai Uniós Források Felhasználásáért Felelős Államtitkárság helyettes államtitkárával.

**Február 16-án** a város„Aktív időskor Szombathelyen” elnevezésű programsorozata keretében megrendezett Ájlávjú” című színházi előadás előtt dr. László Győző alpolgármester úr köszöntötte a közönséget.

E napon Horváth Soma alpolgármester úr a SZOVA Nonprofit Zrt. meghívására részt vett a szombathelyi társasházak és lakásszövetkezetek képviselőivel az idei lomtalanítási program előkészületeiről tartott egyeztetésen. Az eseményen részt vettek Bokányi Adrienn és Németh Ákos tanácsnokok is.

**Február 17-én** a közelgő Magyar Ápolók Napja alkalmából ünnepi rendezvényt és tudományos ülést szervezett a Magyar Egészségügyi Szakdolgozói Kamara Vas Vármegyei Területi Szervezete a Weöres Sándor Színházban. Az eseményen Szombathely Megyei Jogú Városa képviseletében köszöntöttem a résztvevőket.

E napon Szombathely MJV Önkormányzata „Aktív időskor Szombathelyen” elnevezésű programsorozata keretében a „Joe DiPietro, Jimmy Roberts: Ájlávjú” című színházi előadás megtekintésére nyílt lehetőség harmadik alkalommal a Weöres Sándor Színházban. Az esemény előtt köszöntöttem a közönséget.

E napon dr. László Győző alpolgármester úr Otaka Masato, Japán magyarországi nagykövetének meghívására részt vett a japán uralkodó, Naruhito császár születésnapja alkalmából megrendezett fogadáson Budapesten.

**Február 20-án** Horváth Soma alpolgármester úrral L. Simon Lászlót, a Magyar Nemzeti Múzeum főigazgatóját és Rodics Esztert a Kárpát-medencei Művészeti Népfőiskola kuratóriumi elnökét fogadtuk a polgármesteri irodában, majd egyeztettünk a Savaria Múzeumról és tagintézményeiről, valamint az MMIK épületének jövőbeli lehetőségeiről.

E napon Szuhai Viktor tanácsnok úr a Német Nemzetiségi Önkormányzat ülésén vett részt a szombathelyi Reguly Antal Nyelvoktató Nemzetiségi Általános Iskolában.

**Február 21-én** a Szombathelyi Városi Érdekegyeztető Tanács ülésén ismertettem a csütörtöki közgyűlésre beterjesztett költségvetést. Az eseményen részt vett dr. Horváth Attila és Horváth Soma alpolgármester úr, valamint Szuhai Viktor tanácsnok úr is.

E napon Horváth Soma alpolgármester úr köszöntötte finn testvérvárosunk, Lappeenranta közlekedési és projektmunkatársait a Városházán. Az eseményen részt vettek Bokányi Adrienn, Németh Ákos, valamint Szuhai Viktor tanácsnokok is.

E napon Szuhai Viktor tanácsnok úr a Horvát Nemzetiségi Önkormányzat ülésén vett részt.

**Február 22-én** a Szombathelyi Konzultációs Fórum ülésén ismertettem a csütörtöki közgyűlésre beterjesztett költségvetést.

E napon Horváth Soma alpolgármester úr képviselői fogadóórát tartott a Váci Mihály Általános Iskola és Alapfokú Művészeti Iskolában.

E napon Szuhai Viktor tanácsnok úr a Roma Nemzetiségi Önkormányzat ülésén vett részt.

**Tisztelt Közgyűlés!**

Az SZMSZ 74. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előttem működő városvezetések évtizedes gyakorlatát követve, a korábbi tartalmakkal megegyezően készültek ezen időpontig ebben a ciklusban is a polgármesteri beszámolók. Az átruházott hatáskörökkel kapcsolatos döntéseim eddig is transzparensek voltak:

1. a vonatkozó jogszabályi előírásoknak megfelelően a megkötött szerződéseket kérés esetén közérdekű adatként bárki számára biztosítottam,
2. a szerződések jogszabályban meghatározott adatait a honlapon közzétettem,
3. a költségvetést érintő átcsoportosításokról a soron következő költségvetési rendelet módosításnál forintra pontosan tájékoztatást kaptak a Közgyűlés tagjai a támogatott cél megjelölésével,
4. számos kérdésben (bár jogszabály nem írja elő) magam vagy alpolgármester urak előterjesztést teszünk a bizottságok elé, lehetővé téve, hogy a döntések megalapozottak, és széles körben megismerhetők legyenek, valamint
5. jegyző úr a Hivatal munkabeszámolóját – amelynek jelentős része az önkormányzati feladatok végrehajtásáról szól – olyan részletes tartalommal terjeszti a Közgyűlés elé, amiből a képviselők és a választópolgárok nagyon pontos képet kapnak két testületi ülés közötti időszakban a hivatal végrehajtó munkájáról, a megkötött szerződések számáról, az egyes ügycsoportokban hozott döntések számáról.

A Közgyűlés 2023. január 26-i ülésén szerepelt az önkormányzat szervezeti és működési szabályzatának módosítása, amelynek apropóját a Magyarország helyi önkormányzatairól szóló 2011. évi CLXXXIX. törvény (Mötv.) azon rendelkezése adta, miszerint **2023. január 1. napjától a jegyző nemcsak a képviselő-testület és bizottságai üléseinek jegyzőkönyvét köteles megküldeni a kormányhivatalnak, hanem a polgármester és a jegyző képviselő-testület által átruházott hatáskörében meghozott, hatósági döntésnek nem minősülő döntését is**. Az ülésen Dr. Takátsné Dr. Tenki Mária képviselő asszony kérést fogalmazott meg azzal kapcsolatban, hogy az átruházott hatáskörben meghozott döntésekről a testület tagjai kapjanak részletes tájékoztatást, kerüljön becsatolásra a két ülés közti beszámolóba valamennyi átruházott hatáskörben meghozott döntés. Ezzel kapcsolatban az alábbiakról tájékoztatom a Tisztelt Közgyűlést.

Átlagosan havonta mintegy 800 db ügyben születik átruházott hatáskörben döntés. Ezek átlagosan 91,5 %-a egyedi hatósági ügyben hozott döntés (pl.: szociális támogatásokkal kapcsolatos ügyek). Ezen konkrét ügyekről a testület tagjai – mivel az a képviselői munkájuk ellátáshoz közvetlenül nem szükséges információ – csak az állampolgárokkal azonos módon, általánosságban kaphatnak tájékoztatást, figyelemmel az irányadó alábbi szabályokra:

1. Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 3. § 5. pontja szerint közérdekű adat: az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat. Ugyanezen § 6. pontja értelmében közérdekből nyilvános adat: a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli.
2. A Nemzeti Adatvédelmi és Információszabadság Hatóság NAIH/2019/6273/3. számú tájékoztatója alapján a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló (EU) 2016/679 rendelet (GDPR) előírásaira figyelemmel kell az adatkezelőknek megvalósítaniuk a személyes adatok védelmét, így többek között azt, hogy a személyes adatok kezelése meghatározott, egyértelmű és jogszerű célból, az előre megjelölt cél eléréséhez szükséges ideig történjen, továbbá az adatkezelés során garantálni kell a kezelt személyes adatok megfelelő biztonságát. **A fentiek alapján az önkormányzati képviselő a polgármester, illetve a jegyző által kezelt nyilvántartásokba tartozó adatokat (kérelem, határozat, becsatolt iratok, stb.) kizárólag akkor ismerheti meg, ha a polgármesteri határozattal szemben fellebbezést terjesztenek elő, melynek elbírálására, a döntés meghozatalára a képviselő is jogosulttá, illetve kötelezetté válik. Egyéb esetekben az adatok hozzáférhetővé tételére, továbbítására nincs törvényes mód.**

**A polgármester, illetve a jegyző által átruházott hatáskörében odaítélt támogatások címzettjéről, összegéről, illetve mértékéről, a képviselő-testület tagja csak zárt testületi ülés keretében kaphat személyes adatokat is tartalmazó tájékoztatást, és csak abban a körben, amely a képviselői feladatainak ellátásával összefüggésben feltétlenül indokolt.** A személyes adatok védelmére is figyelemmel a zárt ülés dokumentumainak, jegyzőkönyveinek megismerésére jogosultak arra illetékteleneknek nem adhatnak, a megismert adatokat nem továbbíthatják, annak megtekintését nem tehetik lehetővé.

1. A GDPR rendelkezései alapján személyes adat az azonosított vagy azonosítható természetes személyre vonatkozó bármely információ.
2. A Magyarország helyi önkormányzatairól szóló 2011. évi CLXXXIX törvény (a továbbiakban: Mötv.) 32. § (2) bekezdése szerint az önkormányzati képviselő:

… f) a polgármestertől igényelheti a képviselői munkájához szükséges tájékoztatást …;

… i) köteles a testületi üléseken megjelenni, a képviselő-testület munkájában és döntéshozatali eljárásában részt venni; …

1. Az általános közigazgatási rendtartásról szóló 2016. évi CL. törvény 33. §-a alapján [Az iratbetekintési jog]:

(1) Az ügyfél az eljárás bármely szakaszában és annak befejezését követően is betekinthet az eljárás során keletkezett iratba.

(2) A tanú a vallomását tartalmazó iratba, a szemletárgy birtokosa a szemléről készített iratba tekinthet be.

(3) Harmadik személy akkor tekinthet be a személyes adatot vagy védett adatot tartalmazó iratba, ha igazolja, hogy az adat megismerése joga érvényesítéséhez, illetve jogszabályon, bírósági vagy hatósági határozaton alapuló kötelezettsége teljesítéséhez szükséges.

(4) Az iratbetekintés során az arra jogosult másolatot, kivonatot készíthet vagy - kormányrendeletben meghatározott költségtérítés ellenében - másolatot kérhet, amelyet a hatóság kérelemre hitelesít.

(5) Ha törvény a döntés nyilvánosságát nem korlátozza vagy nem zárja ki, az eljárás befejezését követően a személyes adatot és védett adatot nem tartalmazó véglegessé vált határozatot, valamint az elsőfokú határozatot megsemmisítő és az elsőfokú határozatot hozó hatóságot új eljárásra utasító végzést bárki korlátozás nélkül megismerheti.

Fenti rendelkezésekből megállapítható, hogy a képviselők személyes adatok kezelésével járó tájékoztatás-kéréseire is vonatkoznak az adatvédelem szabályai, így a képviselő konkrét ügyben – az erre hatáskörrel rendelkező bizottság tagjaként, illetve a képviselő-testület ülésén – az eljárás részeként ismerheti meg a személyes adatokat, amennyiben törvény vagy törvény felhatalmazása alapján önkormányzati rendelet felhatalmazza a képviselőt valamely adatfajta megismerésére, kezelésére közfeladatának ellátása érdekében, illetve valamely bizottság tagjaként, vagy egyénileg az önkormányzat képviselő testülete megbízza valamely önkormányzati hatáskörbe tartozó feladat tervezésével, szervezésével ellenőrzésével. Ilyen esetben a képviselő a célhoz kötött adatkezelés elvének betartásával az elengedhetetlenül szükséges, illetve a jogszabályban felsorolt személyes adatokat ismerheti meg.

A nem hatósági ügyben, átruházott hatáskörben hozott döntések száma átlagosan havonta mintegy 70 db. Ezek teljes tartalomban, mellékletekkel együtt történő csatolása, azok előírásoknak megfelelő tartalommá, személyes és védett adatot nem tartalmazó formába való átalakítása indokolatlan és aránytalan munkaterhet róna a Hivatal munkatársaira, kiváltképpen az alábbi, egyébként is meglévő és 2023. január 1. napjától központi jogszabályok alapján lényeges bővült ellenőrzési jogkörök tükrében:

* minden Közgyűlést és a bizottsági üléseket követően a döntéstől számított 15 napon belül az elfogadott rendeletek, határozatok, a Közgyűlés/bizottsági ülés jegyzőkönyve, és **2023. január 1. napjától** a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerülnek a Vas Vármegyei Kormányhivatalnak a Törvényességi Felügyeleti Írásbeli Kapcsolattartási felületre feltöltéssel;
* **2023. január 1. napjától** a nettó 5 millió forintot meghaladóan nyújtott, államháztartási törvény szerinti költségvetési támogatásokról, árubeszerzésre, építési beruházásra, szolgáltatás megrendelésre, vagyonértékesítésre, vagyonhasznosításra, vagyon vagy vagyoni értékű jog átadására, valamint koncesszióba adásra vonatkozó szerződésekről, valamint a nem önkormányzati alapfeladatok ellátására fordított kifizetésekről minden második hónap végéig adatot kell szolgáltatni a Nemzeti Adatvagyon Ügynökség által üzemeltetett Központi Információs Közadat-nyilvántartásba. **Az adatszolgáltatás során minden egyes, nettó 5 millió forint feletti szerződés tekintetében 23 pontból álló adatszolgálatást kell a Hivatalnak teljesíteni,** többek között a szerződő fél nevéről, a szerződés tárgyáról, a teljesítés helyéről, kezdő és záró időpontjáról, a szerződés összegéről, annak EU-s és hazai forrás százalékos arányáról, a közbeszerzés és az esetleges állami támogatás lényeg adatairól.
* a rendeletek, rendelet-módosítások, az elfogadott közgyűlési és bizottsági határozatok és a nyilvános ülés jegyzőkönyve feltöltésre kerülnek a www.szombathely.hu honlapra;
* az Infotv. közzétételi listákra vonatkozó rendelkezései alapján minden változást követően a honlapon közzé kell tenni az önkormányzatra és a hivatalra vonatkozó szervezeti, személyzeti adatokat, tevékenységre, működésre vonatkozó adatokat, és gazdálkodási adatokat, részletes bontásban;
* a képviselők – ahogy eddig is – bármikor tájékozódhatnak a Polgármesteri Hivatalban és a fent leírt szabályok betartása mellett adatot, információt, dokumentumokat igényelhetnek a munkájukhoz az átruházott hatáskörben hozott döntésekről.

A képviselői felvetésre megvizsgáltuk a megyei jogú városok gyakorlatát, amellyel kapcsolat a következőkről tájékoztatom a Tisztelt Közgyűlést. A 25 megyei jogú városból mindösszesen négy város (Győr, Pécs, Eger, Esztergom) ad valamennyi átruházott hatáskörben hozott döntésről a döntés csatolásával tájékoztatást, ebből 3 település anonimizálja a határozatokat. Közülük Győrben az információk szerint ezen anyag elkészítésére, az elektronikus felületekre feltöltésére egy kollégát teljes munkaidőben foglalkoztatnak.

Fentiek alapján a jövőben a két közgyűlés közötti kiegészítő beszámolóban az előző Közgyűlés óta eltelt időben átruházott határkörben hozott döntések típusáról és számáról adok tájékoztatást a képviselőknek. A 2023. január 23.–február 20. közötti időszak döntései:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A helyiségbérlet szabályairól szóló 17/2006. (V.25.) önkormányzati rendelet** | |
| bérlő kijelölése | 2 |
| **A 7,5 tonna megengedett legnagyobb össztömeget meghaladó tehergépkocsik helyi közútra történő behajtásához szükséges közútkezelői hozzájárulásról szóló 26/2007. (X. 25.) önkormányzati rendelet** | |
| közútkezelői hozzájárulás kiadása | 8 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** | |
| Nyugdíjas Bérlők Házában bérlőkijelölés | 2 |
| átmeneti szállás használójának kijelölése rendkívüli szociális krízishelyzet kivételével | 1 |
| MOP-Házban elhelyezésre kerülő szálláshasználó kijelölése | 2 |
| döntés az önkormányzat javára bejegyzett jelzálogjog ranghelyének megváltoztatása iránti kérelem tárgyában | 3 |
| **A közterület használatának szabályairól szóló 2/2011. (I.31.) önkormányzati rendelet** | |
| közterület-használattal kapcsolatos feladatok ellátása | 68 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** | |
| egyes, a közúti közlekedésről szóló 1988. évi I. törvényben meghatározott hatáskörök gyakorlása | 31 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** | |
| a korlátozottan forgalomképes törzsvagyontárgyak vonatkozásában a tulajdonosi jogok gyakorlása 15 millió forint értékhatárig | 1 |
| döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról | 8 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** | |
| települési támogatások megállapítása iránti eljárás, köztemetés elrendelése | 940 |
| **A településkép védelméről szóló 26/2017. (XII.20.) önkormányzati rendelet** | |
| településképi bejelentés tudomásul vétele | 14 |
| településképi vélemény | 4 |
| településképi kötelezés | 1 |
| **A temetőkről és a temetkezés rendjéről szóló 3/2023. (I.31.) önkormányzati rendelet** | |
| díszsírhely adományozása azon elhunyt személyek részére, akik az ország, a vármegye, a város érdekében hosszú időn át kimagasló gazdasági, tudományos, művészeti vagy társadalmi tevékenységet fejtettek ki | 1 |
| **Összesen:** | **1086** |

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. február 22.**

**/: Dr. Nemény András:/**

**HATÁROZATI JAVASLAT**

**……/2023. (II.23.) Kgy. számú határozat**

Szombathely Megyei Jogú Város Közgyűlése az SZMSZ 74. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal